
	SZOMBATHELY MEGYEI JOGÚ VÁROS
	POLGÁRMESTERE

Az előterjesztést megtárgyalta:

· Gazdasági és Jogi Bizottság
· Költségvetési Ellenőrző Szakmai Bizottság
· [bookmark: _Hlk157760003]Kulturális, Oktatási és Civil Bizottság
· Szociális és Lakás Bizottság

A határozati javaslatokat törvényességi szempontból megvizsgáltam:



	/: Dr. Károlyi Ákos :/
	jegyző

[bookmark: _Hlk157760035][bookmark: _GoBack]
E L Ő T E R J E S Z T É S

Szombathely Megyei Jogú Város Közgyűlésének 2026. szeptember 24-i ülésére


Javaslat szociális és közétkeztetéssel kapcsolatos döntések meghozatalára

I.

A Pálos Károly Szociális Szolgáltató Központ és Gyermekjóléti Szolgálat (a továbbiakban: Szolgálat) és a JustFood Kft. (a továbbiakban: Vállalkozó) 2024. június 21. napján „Szociális étkeztetés és gyermekétkeztetés biztosítása” tárgyában vállalkozási szerződést kötött. Vállalkozó 2026. január 1. napjától az étkeztetés szolgáltatást 178 %-os vállalkozói rezsikulcs alapján látja el. Vállalkozó 2026. június 12. napján azzal a kéréssel fordult Szombathely Megyei Jogú Város Önkormányzatához (a továbbiakban: Önkormányzat), hogy 2027. január 1. napjától a folyamatos minőségi szolgáltatás biztosításához szükségessé vált a vállalkozói rezsikulcs 178 %-ról 186 %-ra történő emelése. Az Önkormányzat a Vállalkozótól 2026. június 25. napján a vállalkozói rezsikulcs megemelésének indoklásához részletes alátámasztást kért. Vállalkozó részéről az Önkormányzat részére 2026. július 2. napján beérkezett alátámasztás alapján a rezsikulcs 8 %-kal történő emelését az elmúlt időszakban tapasztalható élelmiszeripari nyersanyagok árainak, a szállítási költségek árainak emelkedése, valamint az élelmiszeripari beszállítói árak és az energiaárak folyamatos változása együttesen indokolják. Az emelés a Szolgálat számára a jelenlegi igénybevevői körrel számolva a 2027. évre bruttó 12 258 000 Ft összegű többletkiadást jelentene, mely összeget a rezsikulcs 186 %-ra emelése esetén a Szolgálat 2027. évi költségvetésében az Önkormányzatnak biztosítani szükséges.
Annak érdekében, hogy a Vállalkozó a szolgáltatások megfelelő színvonalát továbbra is fenn tudja tartani, javaslom, hogy a jelenleg alkalmazott vállalkozói rezsikulcs 2027. január 1. napjától 178 %-ról 186 %-ra megemelésre kerüljön. A Vállalkozónak az Önkormányzathoz benyújtott kérelme és a részletes alátámasztást tartalmazó válaszlevele az előterjesztés 1. számú mellékletét képezi. 



II.

A Szombathely Megyei Jogú Város Önkormányzata (a továbbiakban: Önkormányzat) étkeztetési kötelezettségébe tartozó óvodák, általános és középiskolák, kollégiumok étkeztetési feladatait a 2017. június 13. napján megkötött, 2022. április 22. napján módosított vállalkozási szerződés (továbbiakban: Szerződés) alapján 2027. július 31. napjáig terjedő határozott időre az ELAMEN Zrt. (a továbbiakban: Vállalkozó) látja el. 
A Vállalkozó 2026. augusztus 25. napján kelt levelében megküldte az értékajánlatát az Önkormányzat fenntartásában működő köznevelési intézmények önkiszolgáló, szabadszedéses – Szupermenza – étkeztetésére. Az értékajánlat az előterjesztés 2. számú mellékletét képezi.

Az ajánlat tartalmazza:
· az érinett iskolák étkezdéinek ütemezett átalakítását 2026 októbere és 2027 áprilisa közötti időszakra,
· a fent említett átalakítás költségét, melynek finanszírozására 100 %-ban a Vállalkozó vállal kötelezettséget, kiemelve azt, hogy a jelenleg hatályos szolgáltatási árak megtartása mellett az Önkormányzatot és az intézményeket semminemű költség, hozzájárulás nem terheli.

Szombathelyen jelenleg három intézményben működik a szabadszedéses tálalási rendszer. Az ELTE Bolyai János Gyakorló Általános Iskola és Gimnáziumban és az Oladi Általános Iskolában a 2025/2026-os tanévben, a Szombathelyi Reguly Antal Nyelvoktató Nemzetiségi Általános Iskolában az idei tanévben indult a program. Az iskolák visszajelzései megerősítik az értékajánlatban megfogalmazott előnyöket. Az igazgatók visszajelzése alapján a gyermekek pozitívan fogadják a változatosabb menükínálatot, valamint azt, hogy naponta többféle fogás közül választhatnak. Az étlapon minden nap szerepel saláta vagy gyümölcs, amely hozzájárul az egészségesebb táplálkozási szokások támogatásához. Az ételek az étkezőben elhelyezett melegítőpultokon kerülnek kihelyezésre, ahonnan a tanulók önállóan választhatnak és szedhetnek.
A rendszer lehetőséget biztosít arra, hogy a tanulók az étkezési szokásaiknak, igényeiknek megfelelő ételt és mennyiséget válasszanak. Ez elősegíti az önállóság, a mértékletesség és a tudatos étkezési szokások kialakulását, valamint kedvezően hat az ételpazarlás csökkentésére. Az ételhulladék mennyiségét az intézmények folyamatosan nyomon követik, és az előző napi adatokat a tanulók számára is megjelenítik.
A bevezetés során a tanulók rövid idő alatt elsajátították a szabadszedés szabályait. Az alsó tagozatos gyermekek étkezését a pedagógusok szükség szerint segítik. A tapasztalatok alapján az étkezés időtartama a hagyományos menzához képest érdemben nem változott.
A rendszer működését a Vállalkozó megfelelő személyi és szakmai háttérrel támogatja. A bevezetési időszakban megemelt létszámú személyzet, valamint fokozott szakmai jelenlét állt rendelkezésre. 
A tapasztalatok között azonban néhány nehezítő körülmény is megjelent. A legnépszerűbb főétel időnként a később érkező tanulók ebédelése előtt elfogyhat. Ezt a Vállalkozó által biztosított háromféle főétel jelentősen mérsékli, így a később étkezők számára is biztosítható megfelelő választási lehetőség. A rendszer a hagyományos menzához képest nagyobb eszköz- és munkaerőigényt is jelent, különösen a tiszta tányérok és evőeszközök folyamatos biztosítása miatt.
Összességében megállapítható, hogy a szabadszedéses étkezési rendszer bevezetését a tanulók és a szülők egyaránt kedvezően fogadták, és az eddigi tapasztalatok alapján annak működése pozitívnak értékelhető. A választási lehetőség növeli a tanulók önállóságát és az étkezés iránti motivációját, miközben hozzájárul a tudatosabb fogyasztáshoz és az ételpazarlás mérsékléséhez. A rendszer iránti pozitív érdeklődést az is jelzi, hogy bevezetését követően növekedett a menzát igénybe vevő felső tagozatos tanulók száma.

A Vállalkozó 2026. szeptember 8. napján, prezentáció keretében ismertette a Szupermenza programot a fejlesztésben érintett intézmények igazgatói részére. Az igazgatók által adott visszajelzések alapján valamennyi érintett intézmény jelezte részvételi szándékát a programban.

Előzőekre tekintettel a Szupermenza bevezetéséhez szükséges a Szerződés módosítása.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

Szombathely, 2026. szeptember „     „.


                                                                                                    			/: Dr. Nemény András:/      

I.
HATÁROZATI JAVASLAT

…/2026. (IX. 24.) Kgy. számú határozat

1. [bookmark: _Hlk208215653]Szombathely Megyei Jogú Város Közgyűlése a „Javaslat a szociális és közétkeztetéssel kapcsolatos döntések meghozatalára” című előterjesztést megtárgyalta, az előterjesztésben foglalt indokok alapján egyetért azzal, hogy a Pálos Károly Szociális Szolgáltató Központ és Gyermekjóléti Szolgálat és a JustFood Kft. közötti „Szociális étkeztetés és gyermekétkeztetés” tárgyú szerződésben a vállalkozói rezsikulcs 178 %-ról 186 %-ra emelkedjen 2027. január 1. napjától. 

2. Szombathely Megyei Jogú Város Közgyűlése elhatározza, hogy a vállalkozói rezsikulcs emeléshez szükséges nagyságrendileg bruttó 12 258 000 Ft összeget Szombathely Megyei Jogú Város Önkormányzata 2027. évi költségvetésében a Pálos Károly Szociális Szolgáltató Központ és Gyermekjóléti Szolgálat részére biztosítja.

3. A Közgyűlés felkéri a Pálos Károly Szociális Szolgáltató Központ és Gyermekjóléti Szolgálat intézményvezetőjét, hogy a vállalkozási szerződés módosításáról gondoskodjon.

Felelősök:	Dr. Nemény András, polgármester 
		Dr. László Győző, alpolgármester 
		/A végrehajtás előkészítéséért:
		Vinczéné Dr. Menyhárt Mária, az Egészségügyi és Közszolgálati Osztály vezetője
	Stéger Gábor, a Közgazdasági és Adó Osztály vezetője
Dénes Tímea, a Pálos Károly Szociális Szolgáltató Központ és Gyermekjóléti Szolgálat vezetője/

Határidő: 	azonnal /1. pont vonatkozásában/
		2027. évi költségvetés elfogadása /2. pont vonatkozásában/
		2026. október 31. /3. pont vonatkozásában/


II.
HATÁROZATI JAVASLAT
…/2026. (IX.24.) Kgy. számú határozat


1. Szombathely Megyei Jogú Város Közgyűlése egyetért azzal, hogy az Önkormányzat és az ELAMEN Zrt. között fennálló vállalkozási szerződés az előterjesztésben foglalt szabadszedéses – Szupermenza – tálalási móddal kiegészítésre kerüljön azzal, hogy a jelenlegi hatályos szolgáltatási árak megtartása mellett az Önkormányzatot és az intézményeket semminemű költség, hozzájárulás nem terheli. 

2. A Közgyűlés felhatalmazza a polgármestert a 67.171-41/2017. iktatószámú Vállalkozási szerződés módosításának aláírására.


Felelős:		Dr. Nemény András polgármester
		Dr. László Győző alpolgármester
		Dr. Horváth Attila alpolgármester
Dr. Károlyi Ákos jegyző
/a végrehajtás előkészítéséért: 
Vinczéné Dr. Menyhárt Mária, az Egészségügyi és Közszolgálati Osztály vezetője
Stéger Gábor, a Közgazdasági és Adó Osztály vezetője
Sebestyénné Pethő Andrea, a Szombathelyi Köznevelési GAMESZ igazgatója/

Határidő: 	azonnal /1. pont vonatkozásában/
		2026. október 15. /2. pont vonatkozásában/

